寒夜有懷晁無斁
作者：陳師道
朝代：宋

paragraphs: 同好共城郭，十日不一顧。
人事雖好乖，吾生亦多忤。
闔門對妻子，歲月不可度。
閉目寧用遮，停杯仍下筯。
獨無區中緣，永懷巖下趣。
平生三徑資，安得一朝具。
萬里初歷塊，前驅告曛暮。
懷歸屬有思，棄世不待怒。
老境厭逶遲，人情費將護。
向來張長公，吾亦從茲去。
燈花頻作喜，月色正可步。
預恐何水曹，明朝有新句。